作者:劉將孫
標題:摸魚兒
內容:雨蕭蕭、春寒欲暮。杜鵑聲轉□□。東風與汝何恩怨，強管人間去住。行且去。漫憔悴十年，愁得身成樹。青青故宇。看浩蕩靈脩，徘徊落日，不樂復何故。曾聽處。少日京華行路。青燈夢斷無語。風林颯颯雞聲亂，搖落壯心如土。今又古。任啼到天明，清血流紅雨。人生幾許。且贏得劉郎，看花眼慣，懶復賦前度。